কালো চিতা

কালো চিতা বলতে কালো রঙের চিতাবাঘ (Panthera pardus) বা জাগুয়ারকে (Panthera onca) বোঝায়। উভয় প্রজাতির কালো চিতার গায়ে অতিরিক্ত পরিমাণে কালো রঞ্জক পদার্থ থাকলেও সাধারণ চাকা চাকা দাগও থাকে। কালো চিতা মূলত ক্রান্তীয় অরণ্যে পাওয়া যায়, যার মধ্যে কালো চিতাবাঘ আফ্রিকা ও এশিয়া এবং কালো জাগুয়ার দক্ষিণ ও মধ্য আমেরিকায় পাওয়া যায়। প্রচ্ছন্ন অ্যালিলের জন্য চিতাবাঘের রং কালো, আর প্রকট অ্যালিলের জন্য জাগুয়ারের রং কালো হয়।

চিতাবাঘ
ইতিহাস
১৭৮৮ সালে জঁ-ক্লোদ দেলামেতরি বাংলা থকে পাওয়া এবং টাওয়ার অব লন্ডনে রাখা একটা কালো চিতার বর্ণনা করেছেন। ১৭৯৪ সালে ফ্রিডরিখ আলব্রেখট আন্টন মেয়ার এই প্রাণীর বৈজ্ঞানিক নাম Felis fusca দেন, যা ভারতীয় চিতাবাঘকে (P. p. fusca) চিহ্নিত করে। ১৮০৯ সালে জর্জ কুভিয়ে জাভা দ্বীপ থেকে পাওয়া এবং প্যারিসের একটি চিড়িয়াখানায় রাখা একটা কালো চিতার বর্ণনা করেছেন। কুভিয়ে এর নাম Felis melas দেন, যা জাভীয় চিতাবাঘকে (P. p. melas) চিহ্নিত করে।

ঊনবিংশ শতাব্দীর শেষে ভারতে একই মাতার গর্ভ থেকে কালো ও দাগযুক্ত চিতাবাঘ শাবকের জন্মের ঘটনা বারংবার নথিভুক্ত হয়। তখন ভারতের অন্যান্য অঞ্চলের তুলনায় ত্রিবাঙ্কুর ও দক্ষিণের পার্বত্য অঞ্চলে কালো চিতা বেশি ছিল বলে মনে করা হতো। এছাড়া দক্ষিণ মিয়ানমারেরও প্রায়ই কালো চিতা পাওয়া যেত।

১৯২৯ সালে লন্ডনে ন্যাচারাল হিস্ট্রি মিউজিয়ামে দক্ষিণ আফ্রিকা, নেপাল এবং ভারতের আসাম ও কানাড়া অঞ্চলের কালো চিতার চামড়ার সংগ্রহ ছিল। তখন মালয় উপদ্বীপ ও জাভা দ্বীপে কালো চিতা বেশি ছিল বলে মনে করা হতো।

১৯৮৯-১৯৯০ সালের শীতকালে কেনিয়া পর্বতের আল্পীয় তুন্দ্রা অঞ্চলে কালো আফ্রিকান চিতাবাঘ (P. p. pardus) দেখা যায়। ২০০৭ সালে কেনিয়ার লাইকিপিয়া কাউন্টিতে একটা ক্যামেরা ট্র্যাপের মাধ্যমে একটা কালো চিতাবাঘের আলোকচিত্র তোলা হয়। ২০১৮ সালে প্রায়  দূরে একটা তৃণভূমিতে একটা অপ্রাপ্তবয়স্ক স্ত্রী কালো চিতাবাঘের সঙ্গে একটা দাগযুক্ত চিতাবাঘকে পাওয়া যায়।

২০১০ ও ২০১২ সালে পশ্চিমঘাট পর্বতমালার কাস মালভূমি সংরক্ষিত অরণ্যে কালো চিতার আলোকচিত্র তোলা হয়। আবার, ২০১২ সালে ভদ্রা বন্যপ্রাণী অভয়ারণ্যেও কালো চিতার আলোকচিত্র তোলা হয়। ২০১৫ সালে মহারাষ্ট্রের সাতারা শহরের নিকট মহাসড়কে একটা মৃত কালো চিতা পাওয়া যায়।

২০১২ সালের মে মাসে নেপালের কাঞ্চনজঙ্ঘা সংরক্ষণ অঞ্চলের  উচ্চতায় একটা কালো চিতার আলোকচিত্র তোলা হয়।

বৈশিষ্ট্য
চিতাবাঘের এলাকায় প্রায় ১১% এলাকা জুড়ে গায়ে কালো রঞ্জক পদার্থের আধিক্য পরিলক্ষিত হয়। চিতাবাঘ গোষ্ঠীদের বিস্তৃতির উপাত্তের ইঙ্গিত অনুযায়ী বন্য প্রান্তরে চিতাবাঘের পাঁচটি উপপ্রজাতির গায়ে কালো রঞ্জক পদার্থের আধিক্য ঘটে: ভারতীয় চিতাবাঘ (P. p. fusca), জাভীয় চিতাবাঘ (P. p. melas), আফ্রিকান চিতাবাঘ (P. p. pardus), ইন্দোচীনীয় চিতাবাঘ (P. p. delacouri) ও শ্রীলঙ্কান চিতাবাঘ (P. p. kotiya)। ক্যামেরা ট্র্যাপের আলোকচিত্র অনুযায়ী কালো চিতাবাঘ প্রধানত ক্রান্তীয় ও উপক্রান্তীয় আর্দ্র বৃহৎ পাতার অরণ্যে দেখা যায়।

প্রচ্ছন্ন অ্যালিলের জন্য চিতাবাঘের রং কালো হয়। এটা মনে করা হয় যে কিছু নির্দিষ্ট শর্তাধীন চিতাবাঘের কালো রং প্রাকৃতিক নির্বাচনে সুবিধা প্রদান করে, কারণ এটা ঘন অরণ্যে বেশি পাওয়া যায় যেখানে আলো কম প্রবেশ করে। প্রাথমিক গবেষণা এটাও ইঙ্গিত করছে যে চিতাবাঘের কালো রং অনাক্রম ব্যবস্থার ইতিবাচক পরিব্যক্তির সাথে জড়িত। চিতাবাঘের চাকা চাকা দাগ থাকলেও অতিরিক্ত মেলানিনের জন্য সেটা ঢাকে পড়ে যায়।

বন্দি কালো চিতার শ্রেণিবিন্যাস এবং জাভীয় চিতাবাঘের সাথে অন্যান্য উপপ্রজাতির সংকরায়ণের ব্যাপ্তি অজানা। সেইজন্য ইউরোপীয় ও উত্তর আমেরিকান চিড়িয়াখানায় কালো চিতার কোনো সমন্বিত প্রজনন কর্মসূচি নেই। কালো চিতা চিতাবাঘের বিপন্ন উপপ্রজাতির প্রজননক্রিয়ার স্থান দখল করে আছে, আর এটা উত্তর আমেরিকার স্পিসিজ সারভাইভাল প্ল্যানের অন্তর্গত নয়।

আরও দেখুন
 কালো বিড়াল

তথ্যসূত্র

বিষয়শ্রেণী:চিতাবাঘ
বিষয়শ্রেণী:জাগুয়ার